
ИЗВОД ИЗ ЗАПИСНИКА СА XI РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 28.12.2021. ГОДИНЕ, У ВЕЛИКОЈ САЛИ „ДОМА ПРОСВЈЕТЕ“, У ТЕСЛИЋУ, СА ПОЧЕТКОМ У 10:00 ЧАСОВА
XI редовна сједница Скупштине општине Теслић одржана је у понедјељак, дана 28.12.2021. године, у великој сали „Дома просвјете“ у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић и исту је сазвао актом број: 01-013-181/21 од дана 17.12.2021. године.
На почетку сједнице је било присутно 25 одборника, чиме су се стекли услови да Скупштина може легитимно и несметано доносити одлуке. Предсједник СО је констатовао да су своје одсуство најавили и оправдали одборници: Рамо Топовчић, Маринко Ђукић и Лука Радонић. Одборник Срђан Кљечанин није обавијестио предсједника СО да неће присуствовати скупштинском засједању. Сједници су такође присуствовали: Hачелник општине Теслић, Милан Миличевић, замјеник Hачелника општине Теслић, Милован Станковић, начелници одјељења Општинске управе Теслић, те представници медија. 
Прије разматрања и утврђивања предложеног дневног реда, предсједник СО је на разматрање ставио извод из записника са X редовне сједнице, одржане 29.11.2021. године. С обзиром на то да нико није имао примједбе на извод из записника са X редовне сједнице, предсједник СО је исти дао на гласање. Записник је једногласно усвојен: 

Гласање: ЈЕДНОГЛАСНО „ЗА“ (25 одборника).

Предсједник СО је обавијестио Скупштину да није достављен материјал за сљедеће тачке дневног реда: Приједлог Одлуке о усвајању израде Урбанистичког плана Теслић (тачка број 4), Приједлог Одлуке о комуналном реду (тачка број 7), Нацрт Одлуке о усвајању Локалног акционог плана запошљавања (тачка број 13) и Информација Општинске изборне комисије о проведеним изборима у Савјетима мјесних заједница на подручју општине Теслић (тачка број 15) и користи своје пословничко право да исте скине са дневног реда и након тога је отворио расправу поводом приједлога дневног реда. С обзиром на то да нико није имао приједлог за измјену и допуну дневног реда, предсједник СО је дао сљедећи приједлог дневног реда на гласање:
Д н е в н и  р е д

1. Приједлог Буџета општине Теслић за 2022. годину:

а) Приједлог Одлуке о усвајању Буџета општине Теслић за 2022. годину; 

б) Приједлог Одлуке о извршењу Буџета општине Теслић за 2022. годину;

2. Приједлог Програма рада Скупштине општине Teслић за 2022. годину; 

3. Приједлог Одлуке о замјени градског грађевинског земљишта у власништву Општине Теслић за градско грађевинско земљиште у власништу физичког лица;

4. Приједлог Одлуке о усвајању измјене дијела Регулационог плана зоне С4-1 и С4-2, у Теслићу;

5. Приједлог Одлуке о комуналним таксама;

6. Приједлог Одлуке о начину, организацији и условима за вршење такси превоза на подручју општине Теслић;

7. Приједлог Одлуке о начину додјеле и висини накнаде за привремено коришћење јавних површина на подручју општине Теслић;

8. Нацрт Програма додјеле подстицајних средстава за пољопривреду у 2022. години;

9. Одлука о усвајању Приједлога Плана капиталних инвестиција за период 2022-2024. година;

10. Локални Акциони план за ре/интеграцију БХ држављана који се враћају по основу Споразума о реадмисији на подручје Општине Теслић за период 2021. - 2024. година;

11. Приједлог Омладинске политике општине Теслић  за период 2021-2025. година;
12. Приједлог Одлуке о преносу права својине на имовину којом управља ПКД „Рад“ а.д. Теслић;
13. Давање сагласности на Приједлоге програма рада и финансијског плана за 2022. годину:

· ЈЗУ Дом здравља „Свети Сава" Теслић,
· ЈУ Центар за социјални рад Теслић, 

· ЈУ Туристичка организација општине Теслић, 

· ЈУ Спортски центар „Радолинка“ Теслић,

· ЈУ „Културни центар Теслић“,

· ПКД „Рад“ а.д. Теслић, 

· КП „Комуналац“ Теслић;

14. Приједлог Одлуке о расписивању Јавног конкурса за избор и именовање једног  члана Општинске изборне комисије Теслић;
15. Приједлог Рјешења о именовању чланова Комисије за спровођење поступка Јавног конкурса за избор и именовање једног члана Општинске изборне комисије Теслић;
16. Кадровска питања: 
а) Рјешење  ЦИК-а број: 06-01-07-1-415/21 од 2.12.2021. године, којим се даје сагласност  на разрјешење чланова Општинске изборне комисије Теслић, број 01-111-229/21 од 25.10.2021. године;
б) Рјешење ЦИК-а број: 06-01-07-1-415/21 од 2.12.2021. године, којим се даје сагласност на Рјешење о именовању чланова Општинске изборне комисије  Теслић, број 01-111-230/21 од 25.10.2021. године; 
в) Приједлог Рјешења о избору предсједника Општинске изборне комисије Теслић;

г) Приједлог Рјешења о престанку дужности в.д. члана Одбора за жалбе Општинске управе Теслић;

д) Приједлог Рјешења о именовању члана Одбора за жалбе Општинске управе Теслић.

17. Одборничка питања;

18. Разно.

Дневни ред је усвојен једногласно:

Гласање: ЈЕДНОГЛАСНО „ЗА“ (25 одборника).

Ад. 1.
Приједлог Буџета општине Теслић за 2022. годину:

Уводно излагање је изнијела Деана Вуковић, в.д. начелник Одјељења за финансије.

Предсједник СО је отворио расправу поводом ове тачке дневног реда.

Ђорђе Гајић – На почетку свог излагања је рекао да су у односу на прошлу годину порески приходи већи за 1.500.000,00 КМ и да се то требало видјети у Теслићу, јер су то велика средства. Међутим, мишљења је да је инфраструктура Теслића боље изгледала за вријеме рата него данас. (...) Сматра да недостају пјешачке стазе, бицилистичке стазе и расвјета у циљу безбједности саобраћаја, а то је нешто што би се могло рјешавати с обзиром на величину буџета. Осврћући се на кредитно задужење које је усвојено Одлуком ове године, рекао је да је у економији непознато да се подигну кредитна средства и да се утроше некада у будућности, да се не зна колико ће касније коштати грађевински материјал и радови. Што се тиче плата, сматра да су за данашње услове плате у Општинској управи прилично ниске, али да је превелик број запослених и на том питању треба радити. Анализирајући ставку за путовање и смјештај, рекао је да се за ту ставку издвајају превелика средства, што је одраз недомаћинског понашања. „Видимо раст камата и то је логично када смо се задуживали свакако, намјенски и ненамјенски, па смо дошли до тога да ове године отплаћујемо 1.171.000,00 КМ главнице и 323.000,00 КМ камате. Волио бих да ми се објасни, колика је та камата и како је то уговарано? Очекивали смо овдје неки 'бум', јер се причало да је претходна Скупштинска већина закочила инвестиције у износу од 10.000.000,00 КМ од ренте и уређења, а ове године се опет не види да се било шта градило, на било којем инфраструктурном пројекту, осим кредитног задужења које ћемо плаћати у будућности. Не видим да се овдје осим водовода ишта ради.“ (...) Сумирајући раније речено, мишљења је да оваквим радом не може бити боље у Теслићу, те апелује да се почне штедити и да се нешто конкретно уради. Закључујући расправу навео је да се о старом путу за Чечаву више и не прича, а тамо се не може ни проћи.
Марко Тривуновић – На почетку свог излагања рекао је да је раст Буџета општине Теслић у односу на прошлу годину настао захваљујући порасту ПДВ-а, кредитним задужењем и налогом министарства да се на трезорско пословање пребаци ЈЗУ Дом здравља „Свети Сава“ Теслић, ЈУ Туристучка организација општине Теслић, ЈУ Спортски центар „Радолинка“ Теслић и ЈУ Културни центар Теслић. (...) Истакао је да су постојале разне приче око пројеката који ће се радити, као што су санација градског моста и санација разних мостова из претходних година, а да једино што је у скорије вријеме урађено је мост у Пасјачи, а остало је све 'мртво слово на папиру'. (...) Осврћући се на издвајање за лична примања, констатовао је да су плате мале, али је велики број запослених и сматра да ће овај буџет у будућности нанијети још већу штету општини Теслић.
Радислав Ђурић – Навео је да је Приједлог Буџета општине Теслић за 2022. годину важна тачка дневног реда, јер од њега зависи шта ће бити урађено у току године, а  да је ПДВ већи искључиво из разлога што је све поскупjeло. Oсврћући се на пројекат 'пречистач одпадних вода', нагласио је да се противи том пројекту, јер ће се огромна средства издвајати када буде у функцији, а многе општине, које су пустиле пречистач отпадних вода у погон, имају велике потешкоће да исти  финансирају. (...) Похвалио је инвестицију која се односи на водовод и рекао да је то добра инвестиција без обзира на то колико коштала. Упућује молбу Начелнику општине да се уврсти ставка која није велика, а односи се на путеве који нису од локалног значаја, а везано за чишћење снијега, сматрајући да би било добро да се по том питању формира комисија у циљу да се обиђу та села и да се тај снијег чисти. 
Предраг Девић – У име клуба одборника СНСД-а предлаже два амандмана, први амандман се односи на једнократну новчану помоћ запосленим у ЈЗУ Дом здравља „Свети Сава“ Теслић, а други амандман се односи на набавку уџбеника за ученике основних школа:
А М А Н Д М А Н 1
I

У оквиру корисника буџета кабиинет начелника економски код 415000 (грантови) отворити нови економски код 415300 (једнократна новчана накнада запосленим у ЈЗУ Дом здравља „Свети Сава“ Теслић) и ставити износ од 77.500,00 КМ.

Нераспоређен износ за непланиране активности у оквиру корисника буџета Одјељења за друштвене дјелатности.

А М А Н Д М А Н 2
I
У оквиру корисника буџета кабиинет начелника економски код 416100 (дознаке грађанима) отворити нови економски код 416100 (набавка уџбеника за ученике основних школа) у износу од 250.000,00 КМ. Средства обезбиједити са економског кода 412800 (расходи ЗКП у оквиру корисника буџета -  Одјељење за стамбено-комуналне послове)“.
Милан Касаповић – Наглашава да се у приједлогу буџета скоро једна трећина истог, у износу од 33.000.000,00 КМ, односи на јавне установе које су измјеном закона, односно уласком на трезорски систем пословања укључене у Буџет општине Теслић, као и у само његово планирање. Мишљења је, да се у јавности стиче једна слика да је буџет повећан поводом неких других ствари и од њега се сада много очекује, али без обзира на то, додао је, буџет општине Теслић је већи у односу на приједлог буџета за прошлу годину и највећи пораст прихода у износу од 1.100.000,00 КМ стиче на основу  ПДВ-а. „Битно је напоменути то да повећање ових прихода су управо распоређена на инфраструктуру и инфраструктурна улагања и да је Општина реално планирала овај буџет, као и претходних година“. Констатовао је да изршење овог буџета није представљао одређени проблем и није било потребно за ребалансом, осим прошле године гдје је дошло до пораста пореских прихода и прилива кредитних средстава за које се аплицирало због реализације великих пројеката. На крају је истакао да се с овим приједогом буџета обезбјеђују све ставке које су неопходне за нормално функционисање локалне заједнице. Осврћући се на амандман Клуба одборника СНСД-а, рекао је да су радници који раде у здравству, а поготово у ковид одјељењу, поднијели један велики терет, али да се на други начин треба рјешавати то питање, односно да се то питање рјешава на нивоу Владе и да се нађе системско рјешење, јер нису сви радници поднијели исти терет, као они радници који су радили у ковид служби. Резимирајући изложено, констатовао је да овај приједлог буџета без икаквих проблема може добити подршку од стране Клуба одборника СДС-а.
Синиша Китић – У погледу предложеног амандмана Клуба одборника СНСД-а, дијели став одборника Милана Касаповића, те наглашава да су сви медицински радници једнаки, без обзира радили у Теслићу или у некој другој општини и да о томе држава треба водити рачуна. Даље је навео да медицинским радницима није потребна никаква помоћ, него редовна исплата плата,  и питање је да ли ће у Дому здравља бити исплате плата, првенствено због претходног руководства.
Недељко Керић – Истакао је да су сви радници у Дому здравља били дотакнути пандемијом и не може се фаворизовати ковид одјељење да је поднијело највећи терет због пандемије, уз дужно поштовање према др Стојану Смиљанићу. Осврћући се на актуелни менаџмент Дома здравља, подсјетио је одборнике да је он једно вријеме био дио менаџмента и сматра да све минусе у буџету ове установе, ако их има, треба евидентирати, да се уради ревизија и након тога се може причати о цифрама. Мишљења је да неће бити проблема приликом исплате плата у Дому здравља и да не треба увлачити политику у рад здраствене установе. (...) На крају дискусије је нагласио да се према свим запосленим у Дому здравља треба обраћати са уважавањем, а не само са радницима ковид одјељења.
Стојан Смиљанић -  Навео је да су одређене службе у Дому здравља прихватиле терет који је проузроковала пандемија и никада нису спочитавале остале службе из разлога што су се поштовале мјере Института за јавно здравство и Министарства здравља и социјалне заштите, тако да су поједине службе захваљујући тим процедурама имале мање посла. (...) „Не потцјењујем рад радника било које здравствене установе, једноставно поштовале су се процедуре, неко је радио више, а неко је радио мање. Мислим да нам сад ово најмање треба, а то је приједлог да се нама додијели тих 500,00КМ, уважавајући комплетан рад и терет који смо поднијели, али сагледавајући општу ситуацију у друштву, комплетно друштво је погођено пандемијом и генерално гледано сваком појединцу у друштву је потребна та помоћ. Што се мене тиче, мени та помоћ не треба“.
Марко Тривуновић (реплика) – Сматра да се износ од 130.000,00 КМ који је предвиђен за ставку путовања и смјештаја требају пребацити на ставку 'новчана накнада запосленим у ЈЗУ Дом здравља „Свети Сава“ Теслић' и мишљења је да је то коректан приједлог од стране Клуба одборника СНСД-а.
Ново Шкребић – На почетку свог излагања је рекао да о буџету не треба расправљати на политички начин, те подсјећа да се давно изјаснио да он опозицију не сматра опозицијом, већ тимом и сматра да требају бити конструктивни као што су и обећали, а не да увијек гласају против, јер су гласали против када су у питању биле добре ствари и то је његово субјективно мишљење. Каже да је он незадовољан буџетом, али да нема приједлог шта и како да уради поводом тога и како би био врло некоректан када би ставио одређене примједбе на буџет, а да не изнесе приједлоге како то надокнадити и надомјестити. (...) Сматра да би најбоље било да је буџет општине Теслић барем 50-так милиона већи, тада би се средства могла распоредити на другачији начин. Прихвата примједбе изнесене од појединих одборника да се мора повести рачуна о центру града и све што се односи на штедњу, домаћинско пословање, за њега се лично подразумијева. Што се тиче приједлога да се медицинским радницима додијели новчана накнада, мишљења је да треба да се залажу за повећање плата радницима запосленим у Дому здравља. (...) На крају свог излагања је констатовао да буџет треба усвојити и да се треба борити да буџет у наредној години буде још бољи.
Младен Ђурић – „Када смо усвајали буџет општине Теслић за 2021. годину, био сам размшљања да је  амбициозан, очекивао сам да ћемо наставити у том тону и да ће буџет општине Теслић за 2022. годину бити још амбициознији, а већ смо видјели кроз извјештај за претходну годину да су се амбиције за 2021. годину углавном успјеле остварити. Једну ствар треба имати на уму, а то је да је 2022. изборна година и обично тада буџети буду 'напумпани', али да актуелна локална власт није хтјела прибјећи томе“. Осврћући се на Дом здравља „Свети Сава“ Теслић, нагласио је да су радници у Дому здравља вриједни и марљиви радници, који су сва своја примања научили да заслуже својим радом и никада до сад нису ништа добијали, нити очекују да добију накнаду на начин на који је предложено. Овакав начин новчане накнаде се користи у популистичке и политичке сврхе и сматра да то није у реду. (...) 
У расправи у виду реплика су учествовали одборници: Предраг Девић, Милан Касаповић и Стојан Смиљанић.
Синиша Гаврић – Констатовао је да буџет општине Теслић за 2022. годину није добро планиран. „Што се тиче пореских прихода, ту имамо видљив раст, највише од индиректних пореза, што никако није заслуга ове власти, Одјељења за финансије, већ живимо у времену гдје све поскупљује, потрошачка корпа је већа и нормално је да се та средства на тај начин повећају, али по мени није добро планирано како ће се утрошити“. Везано за расходовну страну, уочио је да се за ставку 'материјал за посебне намјене' издваја износ од 360.000,00 КМ, што је за 300.000,00 КМ више у односу на претходну годину и јасно му је да су одређене Јавне установе ушле у трезорски систем пословања, али сматра да се са ове ставке могао скинути износ од 100.000,00 КМ и повећати подстицај у привреди. Такође, мишљења је да се са ставке 'расходи са текућа одржавања' могао скинути износ од 100.000,00 КМ и да се повећају средства за подстицај у пољопривреди. (...) Напоменуо је да је овим буџетом прекршен Пословник о раду СО и да је на основу члана 134. требало припремити извјештај о резултатима јавне расправе. „Члан 138. Пословника о раду СО Теслић каже: 'Скупштина ће прије одлучивања о приједлогу општег акта разматрати извјештај органа који је пратио јавну расправу и образложење овлашћеног предлагача акта о разлозима због којих није прихватио поједине приједлоге, примједбе и мишљења из јавне расправе'. О овом извјештају нисмо разматрали и ја на то указујем“.
Деана Вуковић – „Буџет општине Теслић износи 33.000.000,00 КМ, а износ од 12.000.000,00 КМ се односи на јавне институције које су интегрисане у буџет општине Теслић. Дакле, расправљамо о износу од 21.000.000,00 КМ. Морамо бити свјесни чињенице да водити Општинску управу и приватно предузеће није иста ствар. Циљ приватног предузећа је профит, а циљ Општинске управе је задовољавање потребе свих грађана“. Што се тиче амандмана клуба одборника СНСД-а, истакла је да су нераспоређена средства тако означена из разлога што нису распоређена средства за спорт и да ако се са те ставке скину средства, онда спорт ништа неће добити. Мишљења је да су ово све надлежности и ингеренције Владе РС, па тако и уџбеници и са становишта Одјељења за финансије, ако се прихвате амандмани, сматра да ће онда упасти у проблем, јер прихватањем ингеренија Републике неће моћи извршавати своје ингеренције на прави начин.
Предсједник СО је дао паузу од пет минута ради изјашњавања о амандману. (1142)

Деана Вуковић – Констатовала је да ће предлагач ове амандмане одбити из разлога што прихватањем ових амандмана ингеренције које има Општинска управа неће моћи извршавати.
а) Приједлог Одлуке о усвајању Буџета општине Теслић за 2022. годину; 

Предсједник СО је дао ову Одлуку на гласање, а Одлука је усвојена са:

Гласање: 17 „ЗА“, 6 „ПРОТИВ“, 0 „УЗДРЖАНИ“.
б) Приједлог Одлуке о извршењу Буџета општине Теслић за 2022. годину;
Предсједник СО је дао ову Одлуку на гласање, а Одлука је усвојена са:

Гласање: 17 „ЗА“, 7 „ПРОТИВ“, 0 „УЗДРЖАНИ“.

Ад. 2. Приједлог Програма рада Скупштине општине Teслић за 2022. годину;
Пошто није потребно уводно излагање, предсједник СО је отворио расправу поводом ове тачке дневног реда.
Синиша Гаврић – Истакао је да је припремио амандмане везано за Програм рада СО за 2022. годину и драго му је што су прихваћене неке примједбе када се расправљало о Програму рада у форми нацрта.

АМАНДМАН

Програм за јануар-фебруар 

Послије тачке 24. додаје се тачка 25. која гласи: „Одлука о директном преносу Скупштинских засједања општине Теслић“.

Обрађивач и предлагач: Кабинет предсједника СО.

Програм за мај 

Послије тачке 8. додаје се тачка 9. која гласи: „Информација о стању у области мини хидроелектрана са приједлогом мјера за санирање стања“.
Обрађивачи: Кабинет начелника, Одјељење за финансије и Одјељење за стамбено-комуналне послове

Предлагач: Начелник општине

Програм за јун

Послије тачке 2. додаје се тачка 3. која гласи: „Одлука о дневним финансијским трансакцијама општине Теслић“

Обрађивачи: Кабинет начелника, Одјељење за финансије

Предлагач: Начелник општине

Послије тачке 3. додаје се тачка 4. која гласи: „Одлука о нерадној недјељи“

Обрађивачи: Кабинет начелника, Одјељење за привреду и пољопривреду и Одјељење за друштвене дјелатности 

Предлагач: Начелник општине

Послије тачке 4. додаје се тачка 5. која гласи: „Одлука о превозу ученика на подручју општине Теслић“

Обрађивачи: Кабинет начелника, Одјељење за привреду и пољопривреду и Одјељење за друштвене дјелатности

Предлагач: Начелник општине

Програм за јул

Послије тачке 4. додаје се тачка 5. која гласи: „Стратегија развоја социјалног становања у општини Теслић за 2022-2032. година.

Обрађивачи: Кабинет начелника и Одјељење за стамбено-комуналне послове

Предлагач: Начелник општине

Образложење

Става је да ће предложени акти допринијети побољшању друштвеног живота на подручју општине Теслић и да ће побољшати стање у областима на које се односе предложене Информације и Одлуке, а и законска је обавеза да одређене акте донесе локални парламент.

С обзиром на то да је предлагач Приједлога Програма рада Скупштински колегијум, предсједник СО даје паузу од 5 минута и позива предсједнике клубова одборника и представнике политичких партија које немају клубове да се усагласе поводом амандмана. 
Након паузе, предсједник СО је констатовао да је постигнут договор да Скупштински колегиј остаје при Приједлогу Програма рада какав је предложен, а све теме које буде имао било који клуб одборника са одговарајућим материјалом, могу се уврстити у дневни ред кроз приједлог на Скупштинском колегију. Предсједник СО даје на гласање Приједлог Програма рада СО за 2022.годину:
Гласање: ЈЕДНОГЛАСНО „ЗА“ (24 одборника).

Ад. 3. Приједлог Одлуке о замјени градског грађевинског земљишта у власни-штву општине Теслић за градско грађевинско земљиште у власништу физичког лица,
С обзиром на то да није потребно уводно излагање, предсједник СО је отворио расправу.
Предраг Девић – Поставља питање: „Да ли је Општина Теслић прије израде одлуке консултовала и добила мишљење Правобранилаштво РС везано за предмет одлуке, а то је замјена градског грађевинског земљишта у власништву Општине Теслић за градско грађевинско земљиште у власништу физичког лица“? Занима га зашто им није достављено то мишљење ако је затражено, а ако није занима га зашто није и да ли је то обавезно, односно да ли је надлежност Општине према Правобранилаштву РС да упути мишљење?
Синиша Гаврић – Износи лично мишљење је да је ово једна од сумњивих радњи и његова морална обавеза је да на то укаже, те поставља питање: „Који имовинско-правни интерес Општина има за замјену ове непокретности“? На крају је констатовао да ће бити против ове одлуке.

Марко Тривуновић – Навео је да ће грађани, који купују станове у Теслићу, имати велике проблеме око укњижавања и да ће се судови само бавити Теслићем. „Људи су отишли у иностранство са намјером да зараде новац у циљу да купе стан или пословни простор у Теслићу и да то користе када дођу у пензију. Уложиће се огромне паре, а та некретнина неће вриједити због неких приступа, прилаза, висине спратности...“ Подсјећа да је увијек говорио да ће подржати и 'обје руке дићи' за све што је добро за грађане Теслића и позива скупштинску већину на разум и да због малог интереса појединаца не направе проблем и трагедију.
Ђорђе Гајић – Наглашава да стално указује за изградњу ткз 'кинеских четврти', гдје нема паркинга, и да у Бањој Луци није видио грађевинских циркуса као у Теслићу.  „Не треба ово политизовати, јер ту ће у будућности наша дјеца становати и ми ћемо то стално гледати. Неће до те зграде моћи доћи ни хитна помоћ, ватрогасно возило. Потребна је изградња станова, али треба радити на начин како ваља и за будућа покољења“.
Никола Стокић –Даје одговор на питање одборника Предрага Девића: „Послије усвојене одлуке на сједници СО, прави се нацрт уговора који иде у Правобранилаштво РС. Ако добијемо позитивно мишљење из Правобранилаштва РС, онда завршавамо процедуру замјене“.
Предсједник СО даје на гласање Приједлог Одлуке, Одлука је усвојена са:

Гласање: 17 „ЗА“, 8 „ПРОТИВ“, 0 „УЗДРЖАНИ“.
Ад. 4.
Приједлог Одлуке о усвајању измјене дијела Регулационог плана зоне С4-1 и С4-2, у Теслићу;

Уводно излагање је изнијела представница Урбис центра из Бања Луке.
Предсједник СО отвара расправу поводом ове тачке дневног реда.

Добрила Дринић Малић – У име клуба одборника СПС  улаже амандман на Приједлог Одлуке о усвајању измјене дијела Регулационог плана зоне С4-1 и С4-2, у Теслићу који гласи:
АМАНДМАН

Предложени регулациони план мијења се и гласи:

1. Да се на парцели бр. 1366/2 са западне стране према стамбеној згради затвори наведени пролаз за саобраћај који је широк око осам метара (8m) и омогући власнику парцеле да располаже са четири метра (4m).

2. Да се на парцели бр. 1366/2 са сјеверне стране власницима парцеле омогући проширење и комплетирање парцеле у ширини од пет метара (5m) од објекта, те даје сљедеће образложење:
Образложење

1. Са сјеверне стране од наведене парцеле се гради стамбени објекат, а планом је пројектовано да ће прилаз новом објекту бити са двије стране, то јесте да постоје два улаза. Мишљења смо да је трећи улаз непотребан.

Иако је наведено да ће се тај улаз користити само у случају нужде за пролаз ватрогасног возила и слично, сви смо свјесни да ће, уколико се пролаз остави у предвиђеној ширини, исти бити кориштен за пролаз возила чиме се угрожава сигурност станара постојећег објекта на парцели број 1366/2.
С обзиром да наведени пролаз налази одмах уз улазна врата предметног објекта, тражимо да се наведени пролаз затвори и изврши проширење предметне парцеле за четири метра (4m), поготово јер остају још четири метра према стамбеној згради тако да остаје пролаз који би се могао користити у случају нужде, како је наведено у приједлогу измјене Регулационог плана.

Сматрамо да, поред тога што је наступила експанзија зидања нових зграда, морамо као заједница да размишљамо и заштитимо објекте који су ту више од 60 година и обезбиједимо свим нашим грађанима нормалне услове за живот.

Радислав Ђурић – Истакао је да је струка рекла своје мишљење и да није у реду да 'прекрајају' нешто везано за Регулациони план.

Синиша Гаврић – Понавља свој став да ће увијек бити против да се у насељу индивидуалног карактера дозвољава стамбена градња и да такви примјери постоје у његовом насељу, те да зна како то функционише. (...) Сматра да то није коректно и да се тиме не ради добра ствар.
Ђорђе Гајић – Наглашава да се инфраструктура не гради на мјестима гдје није урађена саобраћајница, струја, вода, канализација и најлакше је на тај начин изградити зграду између кућа. Што се тиче отварања улица, рекао је да то подржава и било је крајње вријеме да се отворе одређене путне комуникације. (..) Мишљења је да овај приједлог одлуке треба оставити за неки наредни пут, да се то 'препакује' и да ову одлуку не треба подржати.
Ново Шкребић – Мишљења је да има много ствари у којим се није ушло у суштину и не зна се о чему се ради. Када је у питању комплетан Регулациони план и изградња објеката, слаже се да се треба 'подлећи' ревизији и на неки начин разумије реакције колега одборника. Сматра да се амандман треба подржати, те истиче да нема смисла да се испред улаза, гдје је зграда постојала, направи цеста и да се са врата излази на улицу.
Марко Тровуновић – Сматра да има и добрих ствари у погледу Регулационог плана, јер ће с тиме одређени људи моћи остварити нека права и инвеститори могу заршити своје објекте. Осврћући се на зграду у Кнежпољу, по Регулационом плану, односно по спратности је било девет спратова, а сада има 12 спратова. „Битно је да се том инвеститору уради нешто, јер сутра се може промијенити власт, а да инвеститор уђе у проблеме и битно је да се то заврши док сте ви (тренутна Скупштинска већина) на власти. Подржавам то што је изнио одборник Ново Шкребић и клуб одборника СНСД-а подржава амандман СПС, али не желимо да нас увучете у причу за оно што ми овдје желимо да искажемо као клуб одборника СНСД-а и као људи који овдје представљају бројне грађане“. Мишљења је да се треба водити рачуна о томе да се прије усвајања Регулационог плана види да ли се Регулациони план може спровести до краја и да ли ће бити довољно паркинг мјеста. (...)

Представница Урбис центра – Као техничко лице пита какве су њене обавезе ако не може да прихвати одређена рјешења, јер заиста не може прихватити да скрнави јавни паркинг који ће бити дио јавне површине свих грађана у том дијелу града, на уштрб проширења парцеле за два стана и не зна да ли одборници сматрају да ли је то у реду?

Милован Станковић – Истакао је да је урбанизација на нивоу РС једно од озбиљних проблема и питања развоја и локалних заједница и РС. Сматра да је сретна околност да су имали реакцију једног већег броја људи, појашњавајући да је Начелник општине одржао састанак са аутором Регулационог плана, гдје су рашчишћене многе ствари. „Питање је колико би Регулационих планова могло проћи тест примјене Закона о уређењу простора и грађењу, па чак и овај Регулациони план када би се узео 'под лупу' како пише у закону само у два сегмента: први сегмент јесте да грађевинска парцела мора имати најмање 25% зелене површине, а други сегмент јесте припадајући број паркинг мјеста“. Везано за зграду у улици Алексе Шантића, која је предмет расправе, а која је саграђена шездесетих година, истакао је да не види разлог да се не услиши захтјеви садашњих власника, те сматра да се тиме ништа не угрожава. „У ту зграду се вијековима улазило, у нашем селу се то каже веранда, дограђени објекат и увијек је  био „одозго“ улаз и нема смисла да не проширимо три метра. (...) Ја сам амандман разумио на начин да се од врха зграде продужава четири метра у зелену површину према постојећој згради колективног становања, чиме би се створиле претпоставке за сутра безбједније кориштење тог стамбеног објекта. Ја мислим да је излаз, када будете правили комплетан изведбени пројекат, ту грађевинску црту помакнути са садашње која је уписана на ту дистанцу коју Скупштина усвоји“. 

Марко Тривуновић (реплика) – Мишљења је да се треба људима омогућити приступ у зграду у улици Алексе Шантића и то је сасвим јасно. Позива да се усвајање ове одлуке одгоди за неко разумније вријеме у циљу проналажења најбољег могућег рјешења. 
Представница Урбис центра – Наглашава да ће као предлагач прихватити први амандман да се на парцели бр. 1366/2 са западне стране према стамбеној згради затвори наведени пролаз за саобраћај који је широк око 8 метара и омогући власнику парцеле да располаже са четири метрa (4m). Што се тиче другог амандмана, који се односи на то да се на парцели бр. 1366/2 са сјеверне стране власницима парцеле омогући проширење и комплетирање парцеле у ширини од пет метара (5m) од објекта, сматра да нема потребе да се проширује парцела на уштрб два стана и да се скрнави јавни паркинг који ће бити дио јавне површине свих грађана у том дијелу града.
Предсједник СО је дао паузу од пет минута (1350)

Добрила Дринић Малић – Упознаје одборнике да испред клуба одборника СПС повлачи други дио амандмана, с тим да први дио амандмана остаје, а то је:

АМАНДМАН

Предложени регулациони план мијења се и гласи:

1. Да се на парцели бр. 1366/2 са западне стране према стамбеној згради затвори наведени пролаз за саобраћај који је широк око oсам метара (8m) и омогући власнику парцеле да располаже са четири метра (4m).

Криви навод је изнио одборник Марко Тривуновић.

Пошто се предлагач изјаснио да прихвата измијењени амандман клуба одборника СПС, предсједник СО је ставио на гласање овај Приједлог Одлуке, а Одлука је усвојена са:

Гласање: 17 „ЗА“, 8 „ПРОТИВ“, 0 „УЗДРЖАНИ“.
Ад. 5.
Приједлог Одлуке о комуналним таксама;

Предсједник СО је отворио расправу поводом ове тачке дневног реда и истакао је да је на клупе подијељен амандман од стране предлагача, који постаје саставни дио приједлога одлуке.
Синиша Гаврић – Подсјећа да овај амандман потврђује његову тезу са 9. редовне сједнице СО Теслић, те изражава задовољство што је бар на тај начин растерећена привреда општине Теслић. Ново законско рјешење оцјењује као позитиван приједлог Владе РС, који је измијенио Закон о комуналним таксама, додајући да без обзира на то Општина неће остати без тог прихода, јер се порез на доходак повећава са 10% на 13%, те је на крају излагања нагласио да ће овај амандман подржати.
Предсједник СО је ставио на гласање Приједлог Одлуке, а Одлука је усвојена са:

Гласање: 18 „ЗА“, 0 „ПРОТИВ“, 6 „УЗДРЖАНИ“.

Ад. 6. Приједлог Одлуке о начину, организацији и условима за вршење такси превоза на подручју општине Теслић;
Како није било пријављених за дискусију, предсједник СО је закључио расправу и дао ову Одлуку на гласање, која је усвојена са:

Гласање: 24 „ЗА“ (24 одборника).

Ад. 7.
Приједлог Одлуке о начину додјеле и висини накнаде за привремено коришћење јавних површина на подручју општине Теслић;

Како није било пријављених за дискусију, предсједник СО је закључио расправу и дао ову Одлуку на гласање, која је усвојена са:

Гласање: 17 „ЗА“, 0 „ПРОТИВ“, 7 „УЗДРЖАНИ“. 

Ад. 8.
Нацрт Програма додјеле подстицајних средстава за пољопривреду у 2022. години,
Како није потребно уводно излагање, предсједник СО је отворио расправу поводом ове тачке дневног.

Синиша Гаврић – Указује наа то да је на страни број 8. (везано за заснивање конкурентности производње), уочио је да је изсотављена ставка 'максимални износ за подстицај', којег нема само на тој ставци, а био је то износ 3.000,00 КМ.
Предсједник СО је закључио расправу и дао нацрт програма на гласање, који је усвојен једногласно:

Гласање: 24 „ЗА“ (24 одборника).

Ад. 9.
Одлука о усвајању Приједлога Плана капиталних инвестиција за период 2022-2024. година,

Предсједник СО је отворио расправу поводом ове тачке дневног реда.

Ђорђе Гајић – Истакао је да је план добро урађен ,да је био члан у тиму за израду плана и да су прихваћени сви приједлози сем једног и да ће бити добро, ако би се све урадило како је на папиру представљено. (...) Мишљења је да је у овом плану премало пројеката у односу на то колико има проблема што се инфраструктуре тиче на подручју општине Теслић. (...) „Ми јесмо ту да заједнички радимо, да заједнички правимо бољи Теслић. Хајде да будемо мудри и паметни, да нешто уштедимо и да урадимо 100% ових пројеката“. Апелује да се заврши изградње пјешаких стаза на дионицама гдје су угрожени животи пјешака и да на тај начин буде све мање смртних случајева.
Радислав Ђурић – Указује на чињењицу је да је из овог плана избачен мост на Милан пољу и мишљења је да је овај план 'мртво слово на папиру'. Подсјећа да се овај пројекат, изградња моста на Милан пољу, налазио два пута у ПКИ, али да још није урађен.
Марко Тривуновић – Сматра да је ово предизборна прича и да се средства не скупљају за инвестиције, већ за предизборну кампању.
Синиша Гаврић – Напомиње да ће у склопу ПКИ сигурно бити урађен кружни ток, у центру града, јер то пуно не зависи од Општине него ће средства на другом мјесту бити обезбјеђена. 
Предсједник СО је ставио на гласање ову Одлуку, која је једногласно усвојена:
Гласање: ЈЕДНОГЛАСНО „ЗА“ (23 одборника).

Ад. 10. Локални Акциони план за ре/интеграцију држављана БиХ који се враћају по основу Споразума о реадмисији на подручје Општине Теслић за период 2021. - 2024. година,
Пошто није било пријављених, предсједник СО закључује расправу и дао је овај Акциони план на гласање, који је једногласно усвојен:

Гласање: ЈЕДНОГЛАСНО „ЗА“ (23 одборника).

Ад. 11. Приједлог Омладинске политике општине Теслић  за период 2021-2025. година;

Пошто није било пријављених, предсједник СО закључује расправу и дао је приједлог Одлуке на гласање, а Одлука је једногласно усвојена:

Гласање: ЈЕДНОГЛАСНО „ЗА“ (23 одборника).

Ад. 12. Приједлог Одлуке о преносу права својине на имовину којом управља ПКД „Рад“ а.д. Теслић;

Уводно излагање је изнио Милован Станковић, замјеник Начелника општине Теслић.
Радислав Ђурић – На почетку свог излагања је подсјетио да је Општина Теслић власник акција ПКД „Рад“ а.д. у износу од 64,94%, ПРЕФ а.д. Бања Лука је власник у износу од 9%, Фонд за реституцију РС је власник у износу од 10%, а остали акционари су власници у износу од 20% и овдје се преносе средства Општине Теслић на ПКД „Рад“. Поставља питање: „Да ли је поднесен захтјев ПРЕФ а.д. Бања Лука, Фонду за реституцију РС да и они учествују у инвестицији, па да се пренесе? Да је општина 100% власник не би ни излазио коментарисати. Да ли је поднесен захтјев Влади РС да и она учествује у тој причи“? На крају је констатовао да није сигуран да ли је у складу са законом да се народна средства преносе на акционарско друштво.
Ђорђе Гајић – Мишљења је да овај пренос имовине није у реду. Занима га којим механизмом се осигуравају да се не може доћи до одређених ствари (давање под хипотеку, продаја)? (...) „Да ли је затражено мишљење од стране Правобранилаштва РС везано за пренос права, да ли је могло то ићи у форми уговора и да се добије мишљење да се нешто не погријеши“? Нагласио је да су средства општине Теслић средства свих грађана, да се једном одлуком преносе на акционарско друштво. Осврће се на ставку 'трошак амортизације у наредној години', гдје је планиран приход у износу од 200.000,00 КМ и занима га шта ће се урадити са тим новцем? 
Милован Станковић – „Ми не преносимо власништво над имовином, него преносимо право управљања. То су два потпуно различита појма и практично легализујемо постојећу ситуацију гдје је Општина градила у дугом низу година комуналну и водну инфраструктуру и формирала јавно предузеће. То је једна од основних уставних и законских надлежности локалне заједнице да обезбиједи те комуналне функције, између осталог и функцију снадбијевања, тако да није имало потребе да ми питамо било кога да се увећава капитал, да тражимо сагласност за провоћену процедуру, једноставно ми уступамо право кориштења“. Навео је да је овдје направљен искорак да се та имовина користи у дугом низу година и као примјер служи водовод, осим што проширују капацитет са 60 на 120 литара, врше реконструкцију и дижу кредит. Да је некад обрачунавана амортизација, рекао је, издвајана на посебан рачун, данас би имали акумулирана средства за којим би могли посегнути да се суфинансира изградња водоводног пројекта. Истакао је да одборници из ранијих сазива знају да је ова Скупштина имала на дневном реду читаву проблематику начина евидентирања, успостављања односа између Општине Теслић са ПКД „Рад“ , гдје је потписан уговор и у њему су прецизирани сви елементи на који начин се управља, како се прави калкулација цијене испоручене воде, шта се дешава са амортизацијом. Појашњава да је у овој одлуци казано шта се дешава са имовином која се преноси и они (ПКД „Рад“ а.д.) су дужни да врше текуће одржавање из текућих прихода, а амортизацију акумулирају на посебном рачуну и амортизација се троши по посебном плану, вјероватно се користи за обнављање инфраструктурних објеката или се користи за проширење. (...)
Aд. 13. Давање сагласности на Приједлоге програма рада и финансијског плана за 2022. годину:

· ЈЗУ Дом здравља „Свети Сава" Теслић,
Уводно излагање је изнио Младен Кованушић, директор ЈЗУ Дом здравља „Свети Сава“ Теслић.
Предсједник СО је отворио расправу поводом ове тачке дневног реда.

Недељко Керић – У име службе у којој ради, похвалио је недавну набавку РТГ апарата, што је уз мамограф који је био донација Владе РС прије три године и уз ултразвучни апарат, комплетирало сву дијагностику, те сада служба функциони-ше у пуном капацитету. Наводи да нема некаквих примједби везано за овај Програм рада, већ ће да се осврнути на писмо које је послала група грађана везано за дјецу са сметњама у развоју. „Поента приче је у томе да тренутно у Дому здравља посао логопеда обавља госпођа и која одлично ради. Међутим проблем је вријеме, мислим да ради шест сати уз госпођу Ленку која свој посао у вртићу заиста обавља одлично. Тих шест сати није довољно и код себе имам петицију педесетак родитеља који траже повећање сати рада логопеда, односно по могућности запошљавање још једног логопеда. Мислим да постоји начин и да се може наћи рјешење да, дјелујући кроз колегијум доктора, Министарству здравља и социјалне заштите се напише приједлог, с обзиром на то да има доста дјеце која имају проблема у развоју било које врсте и да се омогући још један логопед или један дефектолог, који би био прикључен Тиму за ментално здравље“. (...) Сматра да је у посљедње двије године Дом здравља радио одлично и то је његово мишљење, без обзира на то која је власт у питању. Осврћући се на специјализацију педијатра, мишљења је да ће ту бити мало проблема, јер 'један педијатар' за двије године одлази у пензију и остаће без педијатра, али то је друга тематика која ће доћи на дневни ред и менаџмент ће се тада морати сналазити док не пристигне нови педијатар. Што се тиче ИЗИС пројекта, сматра да је исти добро замишљен, али наишао је на отпор колега доктора у свим општинама и градовима из разлога што је веома компликован у смислу рада и много успорава систем рада. (...) 
Младен Ђурић – Навео је да су у задње двије године, од када траје пандемија COVID-a, у Дому здравља превентивнии прегледи рађени у много мањем облику у односу на раније године. Међутим, за сљедећу годину је тај пројекат планиран у пуном капацитету и обично је то између 1700 и 1900 прегледа на годишњем нивоу. Поздравио је пројекат „Превенција масовних незаразних болести са подручја општине Теслић“, којим се планира још додатних 2000 превентивних прегледа, која се односи на популацију од 40 до 65 година.
Стојан Смиљанић – Искористио је прилику да се захвали свим колегама што за ове двије године, колико траје пандемија, нису завршили тамо гдје не би требали бити, а то је жута штампа и захвалио се свим грађанима на разумијевању.

Младен Кованушић – Указао је на то да је питање логопеда, у Теслићком Дому здравља увијек био проблем, за вријеме његовог првог мандата 2014. године и да је довео логопеда из Добоја на уговор о дјелу. Што се тиче логопеда који је тренутно запослен у Дому здравља, рекао је да се ради о младој и неискусној особи у односу на докторе присутне у скупштинској сали, али и да се неће оглушити о било којем захтјеву, поготово када се ради о тако 'шкакљивој' теми као што су дјеца. (...) „У фебруару мјесецу сам дошао у Дом здравља и затекао сам допис логопеда, гдје због оптерећености тражи повећање радног времена, а игром случаја или не, претходну годину је тај логопед био на боловању. Нисам ја писао нормативе, него Министарство здравља и социјалне заштите и приликом доласка госп. Латиновића сам указао на ту проблематику, иако нисам видио допис. Чисто да не испадне неки реваншизам или нешто, такви су стандарди и нормативи. Иначе је дефектолог логопед осам сати радио до августа мјесеца, до ступања новог закона о платама, а ја нисам могао мимо норматива и дао сам уговор какав јесте. Видјећу, ако је Општина спремна на финансирање, да ће се одазвати и да се на тај дио неће оглушити“. (...)
Предсједедник СО је закључио расправу и даје овај Приједлог Програма на гласање, који је једногласно  усвојен:
Гласање: ЈЕДНОГЛАСНО „ЗА“ (22 одборника).

· ЈУ Центар за социјални рад Теслић, 
Уводно излагање је изнијела Ружица Панић, шеф рачуноводства ЈУ Центар за социјални рад Теслић.

Предсједник СО је отворио расправу поводом ове тачке дневног реде.

Марко Тривуновић – Анализирајући Програма рада за ову јавну установу, примијетио је да је он исти од када сједи у одборничким клупама, осим финансијског дијела. Истакао је да су повећана средства за социјална давања у износу од 316.000,00 КМ и додао да би највише волио да клуб одборника СНСД-а подржи Програм рада за ЈУ Центар за социјални рад, из разлога што је Програм писао човјек који је био и у СДС-у, а затим и у СНСД-у и на основу тога не види разлог да се то не усвоји осим финансијског дијела. (...) Осврћући се на спроведену ревизију  у овој Јавној установи, констатовао је да се ради о ревизору унутар Општине, који је први пут извршио ревизију неке јавне установе. У даљем свом излагању рекао је да је приликом вршења ревизије на смјештај у Центру за социјални рад ревизор требао користити стручно лице. Подсјећа да је једном приликом за говорницом рекао да се директори именују из јавних установа у којима раде, а именовањем тренутног директора у ЈУ Центар за социјални рад су се расходи повећали за износ од 40.000,00КМ. (...) „Aко смо већ вршили и ми јесмо за то да се врши провјера свих права по основу социјалних давања, они су одлучили да се провјера врши на само 30 социјалних давања по питању смјештаја, а ревизор у свом извјештају каже да он није надлежан да врши права по питању његе другог лица, гдје је 1200 корисника његе другог лица. Поставља се питање, како за једно јесте, а како за друго није? Ова Скупштина треба довести екстерног ревизора Министарства здравља и социјалне заштите да уради ревизију комплетног смјештаја социјалне заштите, да се испита зашто се није радила ревизија за 1200 корисника. То се не ради из разлога зато што ту комисију поставља начелник општине и у тој комисији сједе људи као што је Бошко Ђурић односно људи који су подобни власти“.  Предлаже да се донесе закључак и да се уради ревизија за све што се налази у ЈУ Центар за социјални рад. 
Младен Ђурић (реплика) – „Ја стварно не знам зашто у некој конотацији Марко спомиње комисију и како се преко комисије добијају та права Центра за социјални рад и то у реду што он доводи ту неке конотације, има на то право као одборник, а зашто Марко спомињеш име Бошко Ђурић“?
Добрила Дринић Малић – „С обзиром на то да одборник Марко Тривуновић није присуствовао на прошлом скупштинском засједању, мишљења сам да он није добро упознат са овом тематиком, додајући да је јавност тада чула и да су сви одборници, који су били присутни на том засједању, били свјесни шта се налазило у том ревизорском извјештају. Сматра да није у реду да одборник Тривуновић говори како ревизор не зна радити свој посао, јер није компетентан, да за ревизора говори да не зна радити и да Тривуновић не зна како је и на који начин рађен ревизорски извјештај“. Појашњава да ревизор, колико зна, није могао вршити ревизију права о којем је Марко Тривуновић говорио за туђу његу и помоћ, зато што не може улазити у љекарску документацију, а то право се остварује тако што љекар испуни налаз да ли је особа болесна, има одређене проблеме, инвалид је или зашто већ тражи помоћ, па онда Комисија одреди да ли задовољава или не задовољава услове. (...) Истакла је да су само за инвалиднине повећане за износ од 104.000,00 КМ, зато што је Влада увела нову мјеру и да то нико није измислио, ни директорица, ни начелник општине.
Марко Тривуновић – Сматра да је одборник Добрила Дринић Малић изнијела једну неутемељену ствар, те појашњава: „Ако је неко преминуо у неком дому, да ли је директор ЈУ Центра за социјални рад дужан то пријавити? Тужилаштво треба да води истрагу по том питању, а указао сам на то шта јесте и шта није поштено од вас. Ви вршите истрагу и износите у јавност. У овом програму сам примијетио да је много људи изгубило своја права и позивам људе да поднесу жалбу у Центар за социјални рад и да траже да им се врате та права“.

Добрила Дринић Малић – Напомиње да је изнијела ствари које су биле наведене у ревизорском извјештају који је био на сједници СО и да је става да се све и једно  предузеће, гдје се изврши ревизија, нађе на разматрању на Скупштину како би се знало шта се дешава. 
Учешће у расправи су узели одборници: Марко Тривуновић и Добрила Дринић Малић.

Радислав Ђурић – Нагласио је да је са бишим директором имао веома добру сарадњу и да је многим људима помогао, као и да је Ратко Маркочевић био директор ЈУ Центар за социјални рад 25 година и водио ову установу, а све то не би могао да није био добар директор. 
Милован Станковић – Навео је да се прави трогодишњи план рада интерне ревизије, ради се на процјени базе ризика, а ризик подразумијева све ризике који се могу десити у пословању установа које су предметом интерне ревизије. На основу тог трогодишњег плана, појаснио је, ради се годишњи план, а на основу годишњег плана се спроводе ревизије у установама које користе буџетска средства. „Постоји тачно прописана методологија од стране Јединице за хармонизацију која је у саставу Министарства финансија РС како се проводи процедура интерне ревизије. Као човјек који имам цертификат да се могу бавити ревизијом, мислим да је тај извјештај урађен врло компетентно, врло стручно, крајње непристрасно“. (...) Апелује да се не нарушава дигнит Јединице за интерну ревизију, коју граде, која је потребна општини Теслић и која је утемељена на законској регулативи.
Предсједник СО је закључио раправу и дао Програм рада на гласање, који је усвојен са:

Гласање: 16 „ЗА“, 5 „ПРОТИВ“, 0 „УЗДРЖАНИ“.
- ЈУ Туристичка организација општине Теслић, 
Уводно излагање је изнио Данијел Петровић, директор ЈУ Туристичка организација општине Теслић.
Предсједник СО је отворио расправу поводом ове тачке дневног реда.
Радислав Ђурић – Напоменуо је да већ двије године није одржана Овновијада на Вучијој планини и мисли да је то велики проблем. „Разлог неодржавања Овновијаде је пандемија, а у Теслићу се одржавају разне манифастација и мислим да та правила треба да важе за све“. Занима га да ли је директор ЈУ Туристичка организација општине Теслић икада послао захтјев Министарству трговине и туризма за помоћ, за финансирање одређене манифестације и нагласио је да ће први осудити одбијање истог.
Ђорђе Гајић – Разматрајући Програм рада Туристичке организације, изјавио је да је исти добро написан и да се у њему види труд људи који су обрађивали документ и мишљења је да запосленим у Туристичкој организацији треба помоћи и указати шта се може поправити у њиховом раду. У свом даљем излагању је навео да се требају поставити знакови гдје се налазе одређене знаменитости. Наводи примјер да људи приликом уласка у град пролазе поред градске депоније, што је лош примјер за туризам и треба радити на томе да ова грана привреде заживи. Осврћући се на Растушку пећину, сматра да се сви требају укључити да се ријеши та проблематика и да људи који долазе са стране могу видјети нешто што нису имали прилике, те да имају лијепе успомене приликом посјете Теслићу (...) 
Како нема више пријављених за расправу, предсједник СО закључио расправу и дао на гласање овај Програм рада, који је усвојен са:

Гласање: 16 „ЗА“, 0 „ПРОТИВ“, 5 „УЗДРЖАНИ“.
- ЈУ Спортски центар „Радолинка“ Теслић,
Како није било пријављених за расправу, предсједник СО је дао на гласање Програм рада, који је усвојен са:

Гласање: 16 „ЗА“, 0 „ПРОТИВ“, 5 „УЗДРЖАНИ“.
- ЈУ „Културни центар Теслић“,
Како није било пријављених за расправу, предсједник СО је дао на гласање Програм рада, који је усвојен са:

Гласање: ЈЕДНОГЛАСНО „ЗА“ (21 одборник).
- ПКД „Рад“ а.д. Теслић, 
Предсједник СО је отворио расправу поводом овог Програма рада.
Ђорђе Гајић – „Очекивао сам много већу добит с обзиром на поскупљење. Не видимо структуру запослених и шта ће се дешавати по том питању, а чини ми се да се структура запослених налазила у плану за прошлу годину“. У наставку свог излагања, каже да се слаже са већином ствари везано за план, како ће се радити и треба настојати придржавати се истог, јер трошкови су огромни, вода се расипа и то утиче на губитке. Анализирајући ставку расхода, истакао је да су расходи за лична примања већи у односу на претходну одлуку и сматра да су прилично високи расходи за телекомуникационе услуге. 
Радислав Ђурић – Оцијенио је да је План веома коректан и да има добру сарадњу са водоводом, замолио је директора да не уведе у проблем пречистач отпадних вода, јер ако исти буде радио, ово предузеће ће негативно пословати и то је његово мишљење.
Предсједник СО је закључио расправу и дао на гласање Програм рада, који је усвојен са:

Гласање: 16 „ЗА“, 0 „ПРОТИВ“, 5 „УЗДРЖАНИ“.
- КП „Комуналац“ Теслић,
Предсједник СО је отворио расправу поводом овог Програма рада.

Радислав Ђурић – Рекао је да би се требало мало више повести рачуна о чистоћи града, сада није сигуран колико то финансијска средства дозвољавају, али мишљења је да град може бити чишћи. Занима га ко финансира чишћење града?

Марко Тривуновић – Мишљења је да је добар потез што је ангажован чистач на подручју Блатнице. 
Предсједник СО је закључио расправу и дао на гласање Програм рада, који је усвојен са:

Гласање: 16 „ЗА“, 0 „ПРОТИВ“, 5 „УЗДРЖАНИ“.
Ад. 14. Приједлог Одлуке о расписивању Јавног конкурса за избор и именова-ње једног члана Општинске изборне комисије Теслић,

Како није било пријављених за дискусију, предсједник СО је закључио расправу и дао ову Одлуку на гласање, која је усвојена са:

Гласање: 16 „ЗА“ 5 „ПРОТИВ“, 0 „УЗДРЖАНИ“.

Ад. 15. Приједлог Рјешења о именовању чланова Комисије за спровођење поступка Јавног конкурса за избор и именовање једног члана Општинске изборне комисије Теслић,
Након паузе од пет минута због засједања Комисије за изборе, именовања и мандатна питања, настављена је засједање СО Теслић.

Александар Шакановић – Истакао је да је Комисија за изборе, именовања и мандатна питања одржала своју 13. редовну сједницу и разматрала 15. тачку дневног реда XI редовне сједнице СО Теслић (Приједлог Рјешења о именовању чланова Комисије за спровођење поступка Јавног конкурса за избор и именовање једног члана Општинске изборне комисије Теслић).  Комисији су предложени сљедећи кандидати: Бранка Јотановић (предсједник), Бранка Шајиновић (члан), Сања Ђурђевић (члан), Саид Ајановић (члан) и Игор Секулић (члан). Комисија је гласала на сљедећи начин:
Гласање комисије: 3 „ЗА“, 0 ПРОТИВ“, 0 „УЗДРЖАНИ“.
Комисија за изборе именовања и мандатна питања даје овај приједлог СО Теслић на даљу процедуру и даље разматрање.

Како није било пријављених за дискусију, предсједник СО је закључио расправу и дао овај Приједлог Рјешења на гласање, које је усвојено са:

Гласање: 16 „ЗА“ 0 „ПРОТИВ“, 4 „УЗДРЖАНИ“.
Ад. 16. Кадровска питања: 
а) Рјешење  ЦИК-а број: 06-01-07-1-415/21 од 2.12.2021. године, којим се даје сагласност  на разрјешење чланова Општинске изборне комисије Теслић, број 01-111-229/21 од 25.10.2021. године;

Како није било пријављених за дискусију, предсједник СО је закључио расправу и дао ово Рјешење на гласање, које је усвојено са:

Гласање: 16 „ЗА“ 0 „ПРОТИВ“, 4 „УЗДРЖАНИ“.
б) Рјешење ЦИК-а број: 06-01-07-1-415/21 од 2.12.2021. године, којим се даје сагласност на Рјешење о именовању чланова Општинске изборне комисије  Теслић, број 01-111-230/21 од 25.10.2021. године; 

Како није било пријављених за дискусију, предсједник СО је закључио расправу и дао ово Рјешење на гласање, које је усвојено са:

Гласање: 16 „ЗА“ 0 „ПРОТИВ“, 4 „УЗДРЖАНИ“.
в) Приједлог Рјешења о избору предсједника Општинске изборне комисије Теслић;

Александар Шакановић – Обавијестио је Скупштину да је за предсједника Општинске изборне комисије Теслић пристигао један приједлог. За предсједника ОИК-а Теслић је предложена Биљана Божић. Комисија је гласала на сљедећи начин:

Гласање комисије: 3 „ЗА“, 0 ПРОТИВ“, 0 „УЗДРЖАНИ“.
Како није било пријављених за дискусију, предсједник СО је закључио расправу и дао овај Приједлог Рјешења на гласање, које је усвојено са:

Гласање: 16 „ЗА“ 5 „ПРОТИВ“, 0 „УЗДРЖАНИ“.
г) Приједлог Рјешења о престанку дужности в.д. члана Одбора за жалбе Општинске управе Теслић;
Како није било пријављених за дискусију, предсједник СО је закључио расправу и дао овај Приједлог Рјешења на гласање, које је усвојено са:

Гласање: 16 „ЗА“ 0 „ПРОТИВ“, 5 „УЗДРЖАНИ“.
д) Приједлог Рјешења о именовању члана Одбора за жалбе Општинске управе Теслић.

Како није било пријављених за дискусију, предсједник СО је закључио расправу и дао ово Рјешење на гласање, које је усвојено са:

Гласање: 16 „ЗА“ 0 „ПРОТИВ“, 5 „УЗДРЖАНИ“.
А.д.17. Одборничка питања;

У писаној форми одборник Синиша Гаврић је покренуо сљедећу одборничку иницијативу:
Синиша Гаврић - Одборничка иницијатива за постављање контејнера за одлагање смећа код градског гробља, Улица Светог Саве: „За наведени проблем су ми се обратили грађани који живе у непосредној близини градског гробља, улица Светог Саве, МЗ Мала Усора, те ми појаснили проблематику коју становници овог дијела насеља, а и родбина чији су најмилији сахрањени на овом гробљу имају. Наиме, на наведеној локацији не постоје контејнери нити канте за одлагање смећа, тако да грађани приликом чишћења гробних мјеста немају гдје да одложе смеће и исто морају да носе са собом. Због свега наведеног, става сам да се преко надлежног општинског одјељења и комуналног предузећа у што краћем року на поменутој локацији постави контејнер за одлагање смећа“.
А.д.18. Разно – Није ништа предвиђено.
Како је у потпуности исцрпљен дневни ред за ХI редовну сједницу, Предсједник СО је исту закључио у 16:10 часова.
НАПОМЕНА: Саставни дио овог извода из записника је тонски снимак са ХI редовне сједнице Скупштине општине Теслић, одржане 28.12.2021. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

